送勝因長老
作者：釋重顯
朝代：宋

paragraphs: 黄梅散席三百載，續焰聯芳事空在。
宗兮派分生異端，花兮葉兮太煩碎。
韶陽間出多慷慨，權要雄雄曾絕待。
曲木據位知幾何，利刀翦却令人愛。
近還有箇披老衲，楚甸横身風颯颯。
鐡作一尋非等閑，壁立千仞須摧蹋。
報君知，江南江北徒纍纍。
鼇轉海運兮纖鱗片甲，雷奔電驅兮寸毫尺氂。
斯言勿謂存規矩，平不留兮險非取。
周行獨立如便休，誰振宏綱照千古。